Hurumende Inozvidza Mutongo weDare reDzimhosva rePamusoro
Asi mhuri yekwaMukoko nevamwe vanoti vanotenda Mwari kuti vasungwa ava vapenyu, kunyange hazvo varamba vari muhusungwa zvichitevera mut
Hurumende yaVaMugabe yazvidza mutongo wedare repamusoro reHigh Court nekuramba kuburitsa muhusungwa Muzvare Jestina Mukoko nedzimwe nhengo dzeMDC dzinosvika makumi matatu neimwe. NeChitatu manheru, mutongi wedare repamusoro, VaYunus Omerjee, vakapa mutongo wekuti vasungwa ava vaifanirwa kubviswa mumaoko emapurisa, voendeswa kuchipatara cheAvenues Clinic kuti vanorapwa, zvichitevera kutochwa kwavakaitwa vari muhusungwa. Dare rakapa mutongo uyu richiremekedza mumwe mutongo wakapihwa nedare iri wekuti kuchengetedzwa kwevanhu ava nemapurisa, kwainge kusiri pamutemo. Dare rakatiwo mapurisa aikwanisa kuchengetedza vanhu ava vari muchipatara, kudzimara musi wa29 Zvita, uye hama nemagweta evanhu ava, vaive nemvumo yekuvaona pasina anovarambidza. Asi mapurisa anzi akaramba aine vanhu ava zvisiri pamutemo. Vamwe vevasungwa ava vari kupomerwa mhosva yekudzidzisa vanhu zvehugandanga nechinangwa chekuda kubvisa pachigaro hurumende yaVaMugabe nechisimba. Mhosva dzakadai dzine mutongo werufu. Magweta evasungwa ava ari kuramba mhosva dziri kupomerwa vanhu vavari kumirira. Muzvare Mukoko nenhengo sere dzeMDC vakapinda mudare remagistrateneChitatu masikati, uko mutongi akati vadzoke zvakare neMuvhuro svondo rinouya apo vari kutarisirwa kupikisa nyaya yekuti varambe vari muhusungwa. Munguva imwe cheteyo, magweta evasungwa ava akanga ari mushishi kukwira kudare repamusoro kuti vanhu ava varegedzwe. Muzvare Mukoko, avo vanova mutungamiri weZimbabwe Peace Project, vakatorwa kubva pamba pavo kuNorton nemusi wa3 Zvita nevanhu vakanga vakapakatira zvombo, vakachengetedzwa kwemazuva makumi maviri. Hapana akanga achiziva kwakanga kwakachengeterwawo nhengo dzeMDC idzo dzakapambwawo pakati paGumiguru nekutanga kwemwedzi uno. Rimwe remagweta ari kumirira vasungwa ava, VaAlec Muchadehama, vaudza Jonga Kandemiiri weStudio7 kuti vaendesa mutongo weHigh Court uyu kumakamba emapurisa nekuChikurubi Maximum Prison uko kwakachengeterwa vasungwa ava, kuitira kuti mutongo uyu uteverwe. Jonga Kandemiiri aitawo hurukuro nehanzvadzi yaMuzvare Jestina Mukoko, VaCosmas Mukoko, avo vanoti vakasunungurwa mumwoyo yavo nekuziva kuti hama yavo yaive mhenyu, kunyange hazvo varamba vari muhusungwa. Dzimwe Nhau Kubva kuStudio7...